2. Zlet Sokolskej únie Slovenska v Brezovej pod Bradlom

[bookmark: _GoBack]Posledný júnový víkend sa pre naše cvičenky niesol v duchu 2. Zletu Sokolskej únie Slovenska, ktorý patril k významným udalostiam celej sokolskej obce. Po mesiacoch príprav a nácvikov sa 28. júna 2026 takmer 500 cvičencov z celého Slovenska ako aj z Čiech a Moravy predstavilo  na futbalovom štadióne v Brezovej pod Bradlom v hromadných skladbách. Nedeľný program začal pódiovými vystúpeniami na námestí, po ktorých nasledoval slávnostný sprievod účastníkov ulicami Brezovej pod Bradlom na futbalový štadión. Po zahájení hlavného programu, príhovoroch hostí a ocenení zaslúžilých členov Sokolskej únie Slovenska, nasledovali vystúpenia 13 hromadných skladieb, ktoré odštartovala skladba „Deti v rytme“.  Našu TJ zastupovalo 20 cvičeniek cvičiacich v troch skladbách: „Láska je modrá“, „Skúsime čokoľvek“ a v poslednej s názvom „Len tak“, ktorá bola vyvrcholením programu. Záverečnú bodku celému podujatiu dala zletová „Krokovka“, do ktorej sa zapojili okrem samotných cvičencov aj diváci. Ani tropické horúčavy, ktoré panovali počas celého víkendu neovplyvnili radosť zo stretnutia a priateľskú atmosféru, ktorá sa niesla celým zletom. Boli sme hrdé, že sme mohli byť súčasťou podujatia, ktoré opäť ukázalo, že sokolské hnutie spája ľudí naprieč generáciami, vytvára priateľstvá a spomienky na celý život.
Záverom chceme poďakovať organizátorom a dobrovoľníkom, ktorí svojou prácou prispeli k hladkému priebehu celého zletu. Naše poďakovanie patrí tiež vedeniu Obce Pobedim a Základnej školy s materskou školou J. Hollého v Pobedime za podporu a poskytnutie priestorov a samozrejme všetkým tým, ktorí nám držali palce. 

Vladimíra Žitňanská, starostka TJ Sokol Pobedim – ženy

Záznam z 2. Zletu Sokolskej únie Slovenska si môžete pozrieť na odkaze: 
https://www.youtube.com/watch?v=dyd8LZIhg7A



 

